Skrywer Winnie Rust vermoor | Netwerk24
Skrywer Winnie Rust vermoor
Deur Lise Beyers en Maryke Swart 11 Mei 2016 19:57
Die moordtoneel waar die skrywer Winnie Rust Woensdagmiddag vermoor is. Foto: Paarl Post
Die skrywer Winnie Rust (76) is Woensdagmiddag in haar huis in Wellington vermoor.
Rust, ‘n geliefde inwoner en internasionaal bekende skrywer, is dood in haar huis in Derdelaan, Uitsig, gevind.
Volgens voorlopige inligting het Rust se man, dr. Manie Rust (87), omstreeks 15:30 wakker geword van die hekklokkie wat lui. Hy het opgestaan om te kyk wie by die hek is toe hy sy vrou dood op die kombuisvloer aangetref het.
Sy het beserings aan haar gesig gehad en haar hande en voete was vasgebind.
Wellington-polisiewoordvoerder, lt. Basil Seekoei, het bevestig dat ‘n klag van moord ondersoek word. Nog geen verdagtes is geidentifiseer nie.
Sy was ‘n beminde Wellingtonner wat onder meer nou betrokke was by die geskiedenis van alle gemeenskappe van Wellington.
Haar boeke sluit in Margie van die Seminary en ander verhale Martha gravin van Stamford en Trek.
Martha gravin van Stamford het die kortlys vir die Jan Rabie/Rapportprys in 2005 gehaal.
Winnie was in 1954 hoofdogter van die Hugenote Hoërskool. Haar wyle pa, CP van der Merwe, was destyds rektor van die Hugenote-kollege.
* Drie jaar gelede, op 8 Mei 2013, is die egpaar Daan en Erka Rousseau ook in hul huis in Charonstraat, Uitsig, vermoor.
Tien jaar gelede, op 7 Februarie 2005 is Lisbé Smuts-Smith, ook ‘n bekende in die literêre kringe vermoor in Burgstraat, nie ver van die jongste voorval nie.
Volgens inwoners gaan die gebied gebuk onder inbrake.